Per Clausen (EL), 2010-11-18:
Jeg synes, det har været en meget positiv debat, der har været om vores beslutningsforslag her i dag, fordi det jo nu står rimelig klart, at der i 2011 vil blive truffet beslutning om, at man vil igangsætte elektrificeringsprojektet i forhold til Esbjerg-Lunderskov-banen.
Det mener jeg man kan være sikker på at to grunde.
Enten lykkes det jo forligspartierne, selv om hr. Kim Christiansen fra Dansk Folkeparti havde lidt svært ved at forestille sig det, at finde nogle penge inden for det, der ligger i forliget, eller også er der jo mulighed for at bruge den meget, meget gode formulering, der er i forliget om, at hvis der er ønsker om at gennemføre ting, der ikke kan finansieres inden for forliget, er man velkommen til at gå uden for forliget og skabe flertal for, at det kan lade sig gøre.
Så man kan sådan set være fuldkommen sikker på, at det kommer i 2011, og det synes jeg jo er positivt, selv om det da havde været langt bedre, hvis man havde vedtaget Enhedslistens forslag, da vi fremsætte det i 2009, altså sidste år.
Det er klart, at det havde været bedre, for det her er der ingen som helst grund til at udsætte.
Men jeg synes trods alt, det er godt, at der er så stor tilslutning til forslaget, og at vi derfor kan være sikre på, at det vil ske.
Som det er sagt her, vil man af forskellige grunde udsætte den generelle elektrificering af jernbanenettet til efter 2020.
Jeg synes i hvert fald, man skal være opmærksom på en ting her.
En del godsoperatører står faktisk over for at skulle udskifte deres materiel, og hvis vi ikke kommer i gang med elektrificeringen af den del af jernbanenettet, der ikke er elektrificeret i dag, risikerer vi altså, at man enten begynder at investere i nyt dieselmateriel, eller også at godstrafikken via jernbane lider yderligere tilbageslag i forhold til godstransport på vej, og det synes jeg faktisk ville være rigtig, rigtig skidt.
Så kan man sige, at en beslutning om at gå hurtigt i gang med Esbjerg-Lunderskov-banen vil være et klart signal om, at det faktisk er den vej, man betræder.
Det ville være en helt oplagt ting at gøre, og jeg synes, at man bare af hensyn til godsområdet burde sætte det i værk så hurtigt som overhovedet muligt.
Det, som også er fordelen ved Esbjerg-Lunderskov, er jo, at man her kan gøre det nemmere, billigere og hurtigere, end man kan på de øvrige dele af det jernbanenet, der endnu ikke er elektrificeret, fordi man sådan set er gået i gang med det fantastiske udtryk immuniseret, som var lige ved at medføre, at jeg her i anden omgang ikke kunne få beslutningsforslaget igennem Enhedslistens folketingsgruppe, fordi de mente, man ikke kunne fremsætte et beslutningsforslag, hvori den slags fuldstændig uforståelige ord indgik.
Men det lykkedes jo at forklare dem, at det altså ikke var muligt at bruge et andet udtryk uden at risikere at blive beskyldt for at være fuldstændig uden indsigt i togdrift i Danmark, og det går jo ikke.
Så forslaget kom.
Men det har man jo faktisk allerede været i gang med, og derfor vil det være muligt at gennemføre det her rimelig hurtigt.
Det ville jo også have positiv betydning for persontrafikken, og selv om jeg ikke mistænker hr. Kim Mortensen fra Socialdemokraterne for at have personlige interesser i det her, er jeg jo sikker på, at tanken om, at man kan afkorte den tid, det tager at komme med tog fra Esbjerg til København, fra de nuværende ca. 3 timer til omkring 2½ time, bestemt også er attraktivt.
Det vil selvfølgelig også være attraktivt i forhold til at flytte personbefordring fra den individuelle biltrafik over på skinner til jernbanetrafik.
Det er jo også sådan, at den tredje fordel ved at få elektrificeret det net, er, at man kan sikre sig, at man kan køre med eltog hele vejen.
I dag har man jo et system med sammenkobling af eltog og dieseltog, som bliver adskilt.
Det kan også godt lade sig gøre teknisk set, men det ville jo helt klart være en stor fordel, hvis der var mulighed for at køre med eldrevet tog hele vejen fra København til Esbjerg.
Man kunne også gøre det fra Esbjerg og sydpå, så det ville være et stort fremskridt.
I Enhedslisten er det vores klare opfattelse – og det er så med hensyn til den del af forslaget, hvor tilslutningen måske ikke var helt så entydig og begejstret, og det overrasker os sådan set ikke, det er spørgsmålet om anlæg af en ekstra station i Esbjerg – at det er meget vigtigt, at vi i de kommende år får etableret flere stationer og også får udvidet jernbanenettet, fordi vi har brug for at sikre, at den lokale og regionale trafik med tog bliver forbedret, samtidig med at der bliver plads til både godstransport og passagertransport over længere afstande.
En af forudsætningerne for, at det kan lade sig gøre, er altså, at man får etableret flere stationer.
Men alt i alt vil jeg sige, at jeg synes, det er rigtig dejligt, at der er så stor tilslutning til, at det her projekt skal sættes i værk, og at jeg derfor med nogenlunde sikkerhed kan sige, at i 2011 vil det også blive besluttet.
Så må vi se på, om Enhedslisten får lov til at være med til at finde finansieringen, og jeg kan love, at det vil vi meget gerne.